17.4.2023 г.
BG
Официален вестник на Европейския съюз
L 102/61
АКТОВЕ, ПРИЕТИ ОТ ОРГАНИТЕ, СЪЗДАДЕНИ С МЕЖДУНАРОДНИ СПОРАЗУМЕНИЯ РЕШЕНИЕ № 1/2023 НА СЪВМЕСТНИЯ КОМИТЕТ, СЪЗДАДЕН СЪС СПОРАЗУМЕНИЕТО ЗА ОТТЕГЛЯНЕТО НА ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ ОТ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ от 24 март 2023 година за определяне на договореностите, свързани с Рамката от Уиндзор [2023/819]
СЪВМЕСТНИЯТ КОМИТЕТ,
като взе предвид Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (1) („Споразумението за оттегляне“), и по-специално член 164, параграф 5, буква г) от него, член 5, параграф 2 от Протокола за Ирландия/Северна Ирландия („Протоколът“), както и член 164, параграф 5, буква в) от Споразумението за оттегляне и член 8, параграф 5 от Протокола, като има предвид, че: (1)
Съгласно член 166, параграф 2 от Споразумението за оттегляне решенията, приети от Съвместния комитет, създаден съгласно член 164, параграф 1 от него („Съвместния комитет“), са обвързващи за Съюза и Обединеното кралство.
Съюзът и Обединеното кралство трябва да прилагат тези решения, които имат същото правно действие като Споразумението за оттегляне.
(2)
В съответствие с член 182 от Споразумението за оттегляне Протоколът съставлява неразделна част от това споразумение.
(3)
С член 164, параграф 5, буква г) от Споразумението за оттегляне Съвместният комитет се оправомощава да приема решения за изменение на това споразумение, при условие че тези изменения са необходими за отстраняване на грешки, пропуски или други недостатъци, или за справяне със ситуации, които не са били предвидени при подписването на споразумението, и при условие че такива решения не изменят съществени елементи на Споразумението.
(4)
Съюзът и Обединеното кралство направиха съвместна декларация в рамките на Съвместния комитет, в която се посочва, че когато това е от значение за отношенията им съгласно Споразумението за оттегляне, те, в съответствие с изискванията за правна сигурност, ще се позовават на Протокола, така както е изменен с Рамката от Уиндзор, и че те могат по същия начин да се позовават на Протокола, така както е изменен, в националното си законодателство.
(5)
Съюзът и Обединеното кралство припомнят споделения си ангажимент, че Споразумението от Разпети петък, или Белфасткото споразумение, от 10 април 1998 г. между правителството на Обединеното кралство, правителството на Ирландия и другите участници в многостранните преговори („Споразумението от 1998 г.“), което е приложено към Британско-ирландското споразумение от същата дата („Британско-ирландското споразумение“), включително последващите споразумения и договорености за неговото прилагане, следва да бъде защитено във всичките му части,
(6)
Като се имат предвид специфичните обстоятелства в Северна Ирландия улесненията, предвидени в член 6, параграф 2 от Протокола, следва да включват специфични договорености за движението на стоки в рамките на вътрешния пазар на Обединеното кралство, съвместими с позицията на Северна Ирландия като част от митническата територия на Обединеното кралство в съответствие с Протокола, когато стоките са предназначени за крайно потребление или крайна употреба в Северна Ирландия и когато са налице необходимите гаранции за защита на целостта на вътрешния пазар на Съюза и на митническия съюз.
(1) OВ L 29, 31.1.2020 г., стр. 7.